b'\n_START_ARTICLE_\nBorcea, C\xc4\x83l\xc4\x83ra\xc8\x99i\n_START_SECTION_\nIstoria a\xc8\x99ez\xc4\x83rii\n_START_PARAGRAPH_\nAtestarea documentar\xc4\x83 (scris\xc4\x83): 15 decembrie 1501. Radu Voievod, domnul \xc8\x9a\xc4\x83rii Rom\xc3\xa2ne\xc8\x99ti, emitea un hrisov (act de cancelarie domneasc\xc4\x83 confirmat cu pecetea mare a \xc8\x9b\xc4\x83rii) prin care \xc3\xaent\xc4\x83rea st\xc4\x83p\xc3\xa2nirea m\xc4\x83n\xc4\x83stirii Nucet asupra b\xc4\x83l\xc8\x9bii S\xc4\x83ltava, de la "gura ei p\xc3\xa2n\xc4\x83 la T\xc3\xa2mbure\xc8\x99ti". Ulterior, un alt hrisov din vremea domnului Vlad Voievod, datat - 6 iulie 1530, confirma spre st\xc4\x83p\xc3\xa2nire "G\xc3\xa2rla lung\xc4\x83 de la T\xc3\xa2mbure\xc8\x99ti". La 18 noiembrie 1614, domnul Radu Mihnea \xc3\xaent\xc4\x83rea m\xc3\xa2n\xc3\xa2stirii Plumbuita, st\xc4\x83p\xc3\xa2nirea mo\xc8\x99iei \xc8\x99i satului T\xc3\xa2mbure\xc8\x99ti "cu to\xc8\x9bi rum\xc3\xa2nii de peste tot hotarul" ._NEWLINE_A\xc8\x99adar vechea denumire a a\xc8\x99ez\xc4\x83rii a fost T\xc3\xa2mbure\xc8\x99ti. Din satul T\xc3\xa2mbure\xc8\x99ti se vor dezvolta satele Pietroiu \xc8\x99i Cocargeaua (v. Cocargeaua, C\xc4\x83l\xc4\x83ra\xc8\x99i). P\xc4\x83r\xc8\x9bii de vest a satului Cocargeaua i se spunea "Piatra" f\xc4\x83r\xc4\x83 a se confunda cu satul Pietroiu. Cartierul/zona Piatra f\xc4\x83cea parte din satul Cocargeaua, iar \xc3\xaentre cele dou\xc4\x83 sate exista o zon\xc4\x83 f\xc4\x83r\xc4\x83 a\xc8\x99ez\xc4\x83ri, practic un c\xc3\xa2mp deschis. Localnicii \xc8\x99i acum folosesc denumirea "Piatra" pentru aceast\xc4\x83 zon\xc4\x83/cartier. Cu timpul cele dou\xc4\x83 sate s-au extins \xc8\x99i practic s-au unit de facto prin extinderea a\xc8\x99ez\xc4\x83rilor din cadrul acestora. \xc3\x8en urma reformei administrative din 1864 denumirea de T\xc3\xa2mbure\xc8\x99ti dispare definitiv prin \xc3\xaenfiin\xc8\x9barea a dou\xc4\x83 comune: Pietroiu \xc8\x99i Cocargeaua (v.bro\xc8\x99ura "I.A.S.Pietroiu-30 de ani de activitate rodnic\xc4\x83", elaborat\xc4\x83 \xc3\xaen iulie 1978 la Arhhivele Statului Ialomi\xc8\x9ba \xc8\x99i executat\xc4\x83 la Tiparul Slobozia)._NEWLINE_\xc3\x8en urma reformei administrative din 1968, cele dou\xc4\x83 comune au fost "contopite" \xc3\xaen comuna Borcea. Sunt foarte pu\xc8\x9bini localnici care pot identifica cu precizie vechea delimitare \xc3\xaentre cele dou\xc4\x83 sate din care s-a format actuala comun\xc4\x83. \xc3\x8en perioada 1968-1981 comuna Borcea a f\xc4\x83cut parte din jude\xc8\x9bul Ialomi\xc8\x9ba, ulterior din jude\xc8\x9bul C\xc4\x83l\xc4\x83ra\xc8\x99i.'